Ons sluit nou aan by gister se dagstukkie. Jy het weer besef jy word geroep; nou lees jy gereeld die Bybel op ’n bepaalde manier en ek glo jy besef dat jy nou met ander sal moet praat oor die evangelie. Jy is die draer van die evangelie vir iemand anders. (Onthou, jy kan nie die evangelie aanvaar nie, jy kan dit net verwerp. Die evangelie is vir jou gegee, jy het dit – jy kan alleen sê: ek kies om dit nie te aanvaar nie!)
Die Bybelteks wat ons lees, gebruik beelde om te verduidelik hoe ons status verander het vandat ons glo. Ek is nie meer ’n bywoner nie, maar ŉ burger (in die outyd was ’n bywoner iemand wat op ’n plaas gewerk het, sonder enige regte). Ek is ’n lid van die huisgesin. Ek is volwaardig kind van God. Ek sit aan Sy etenstafel en slaap in Sy huis as Sy kind.
As volgeling wat draer is van die evangelie, wil ons in hierdie dagstukkie kies om die woord “gestuurde” te gebruik. As gelowige is ek ’n gestuurde, ’n draer van die evangelie en word ek gestuur om die evangelie van Jesus Christus aan mense te verkondig. Gestuur beteken nie dat ek met papiere by iemand anders aankom nie, ek is nie ’n koerier wat ’n boodskap of iets kom afgee nie, maar ek is ambassadeur van die Een wat my stuur.
Ek sal jou vandag ’n gestuurde noem. Jy is geroep, lees die Bybel gereeld en nou is dit tyd dat jy jou plek inneem in die Koninkryk van God. As ambassadeur van hierdie Koninkryk moet jy só leef dat ander ook deel wil word van die Koninkryk.